3)

3–8 straipsniai pakeičiami taip: „3 straipsnis Perinti skirtų kiaušinių ženklinimas ir pakavimas 1. Perinti skirti kiaušiniai, naudojami paukščių jaunikliams gauti, ženklinami individualiai. 2. Perinti skirti kiaušiniai, numatyti paukščių jaunikliams gauti, individualiai ženklinami gamintojo įmonėje, kur ant kiaušinių uždedamas skiriamasis numeris. Raidės ir skaitmenys atspausdinami juodais nenuplaunamais dažais; jie yra ne mažesnio kaip 2 mm aukščio bei 1 mm pločio. 3. Valstybės narės nukrypdamos gali leisti ženklinti perinti skirtus kiaušinius kitu nei 2 dalyje numatytu būdu, jei užrašai yra spausdinami juodu rašalu, yra neištrinami, aiškiai matomi ir užima mažiausiai 10 mm2 ploto. Šitaip privaloma ženklinti gamintojo įmonėje arba perykloje prieš dedant į inkubatorių. Valstybės narės, kurios naudojasi šia teise, apie tai informuoja kitas valstybes nares bei Komisiją ir joms pateikia šiuo tikslu priimtas nuostatas. 4. Perinti skirti kiaušiniai transportuojami idealiai švariose pakuotėse, į kurias dedami tik tos pačios rūšies, kategorijos ir tipo perinti skirti naminių paukščių kiaušiniai iš vienos įmonės ir kurios pažymėtos vienu iš II priede nurodytų įrašų. 5. Siekiant laikytis tam tikrose importuojančiose trečiosiose šalyse galiojančių nuostatų, ant perinti skirtų kiaušinių, kuriuos ketinama eksportuoti, ir jų pakuočių gali būti nurodyta informacija, kuri nėra numatyta šiame reglamente, bet tik tuo atveju, jei ši informacija nebus painiojama su pastarąja ir su Reglamento (EB) Nr. 1234/2007 121 straipsnio d punkte ir jo įgyvendinimo reglamentuose nurodyta informacija. 6. Visų rūšių pakuotės arba konteineriai, kuriuose vežami kiaušiniai, pažymimi gamintojo įmonės skiriamuoju numeriu. 7. Perinti skirtus kiaušinius galima transportuoti arba jais prekiauti valstybėse narėse tik paženklinus laikantis šio straipsnio. 8. Perinti skirti kiaušiniai iš trečiųjų šalių gali būti importuoti tik jei ant jų ne mažesnio nei 3 mm aukščio raidėmis nurodyta jų kilmės šalis ir yra toks įrašas: „à couver“, „broedei“, „rugeaeg“, „Bruteier“, „προς εκκόλαψιν“, „para incubar“, „hatching“, „cova“, „para incubação“, „haudottavaksi“, „för kläckning“, „líhnutí“, „haue“, „inkubācija“, „perinimas“, „keltetésre“, „tifqis“, „do wylęgu“, „valjenje“, „liahnutie“„за люпене“ arba „incubare“. Į pakuotes turi būti sudėti tik tos pačios rūšies, kategorijos bei tipo ir tos pačios kilmės šalies perinti skirti kiaušiniai, priklausantys tam pačiam siuntėjui, ir ant jų turi būti nurodyta bent jau tokia informacija: a) ant kiaušinių esanti informacija; b) kiaušinius padėjusių paukščių rūšys; c) siuntėjo pavardė ar įmonės pavadinimas bei adresas. 4 straipsnis Pakuočių, į kurias dedami paukščių jaunikliai, ženklinimas 1. Paukščių jaunikliai pakuojami pagal naminių paukščių rūšį, tipą ir kategoriją. 2. Į dėžes dedami tik toje pačioje perykloje išperėti paukščių jaunikliai, ir ant dėžių nurodomas bent jau peryklos skiriamasis numeris. 3. Paukščių jauniklius, kurių kilmė šalis – trečiosios šalys, galima importuoti tik suskirstytus pagal 1 dalį. Į dėžes dedami paukščių jaunikliai turi būti tos pačios kilmės šalies ir to paties siuntėjo, o ant dėžių turi būti nurodyta bent jau tokia informacija: a) kilmės šalies pavadinimas; b) naminių paukščių rūšis, kuriai priklauso paukščių jaunikliai; c) siuntėjo pavardė ar įmonės pavadinimas bei adresas. Ženklai ant pakuočių užrašomi nenuplaunamu juodu rašalu, ne mažesnio kaip 20 mm aukščio, 10 mm pločio ir 1 mm storio raidėmis ir skaitmenimis. 5 straipsnis Lydimieji dokumentai 1. Kiekviena perinti skirtų kiaušinių ar išsiunčiamų paukščių jauniklių partija turi lydimąjį dokumentą, kuriame nurodoma bent jau tokia informacija: a) siuntėjo pavardė ar įmonės pavadinimas, adresas ir skiriamasis numeris; b) perinti skirtų kiaušinių arba paukščių jauniklių skaičius pagal paukščių rūšį, kategoriją ir tipą; c) išsiuntimo data; d) gavėjo pavardė (pavadinimas) ir adresas. 2. Įvežant iš trečiųjų šalių perinti skirtų kiaušinių bei paukščių jauniklių partijas, vietoje įmonės skiriamojo numerio turi būti nurodytas kilmės šalies pavadinimas. 6 straipsnis Registruojama informacija Kiekviena perykla pagal rūšis, kategoriją (tėvų, protėvių ar įvairios paskirties pulko) ir tipą (mėsai, kiaušiniams dėti (dedeklės) ar dvejopos paskirties (mišrūs)) registruoja: a) kiaušinių inkubavimo pradžios datą, inkubuotų kiaušinių skaičių ir įmonės, iš kurios gauti perinti skirti kiaušiniai, skiriamąjį numerį; b) išperėjimo datą ir išperėtų paukščių jauniklių, numatytų konkrečiai panaudoti, skaičių; c) inkubuotų kiaušinių, išimtų iš inkubatoriaus, skaičių ir informaciją apie pirkėją. 7 straipsnis Iš inkubatoriaus išimtų kiaušinių panaudojimas Inkubuoti kiaušiniai, išimti iš inkubatoriaus negali būti naudojami žmonių maistui. Jie gali būti panaudoti kaip pramoniniai kiaušiniai, kaip apibrėžta Reglamento (EB) Nr. 589/2008 (7) 1 straipsnio antros pastraipos h punkte. 8 straipsnis Pranešimai 1. Kiekviena perykla kas mėnesį informuoja valstybės narės kompetentingą agentūrą apie inkubacijai skirtų kiaušinių skaičių ir išperėtų paukščių jauniklių, numatytų konkrečiai panaudoti, skaičių pagal rūšį, kategoriją ir tipą. 2. Prireikus statistinių duomenų apie protėvių ir tėvų pulkus reikalaujama iš įmonių, išskyrus nurodytąsias 1 dalyje, remiantis taisyklėmis ir sąlygomis, patvirtintomis Reglamento (EEB) Nr. 1234/2007 195 straipsnio 2 dalyje nustatyta tvarka. 3. Valstybės narės gavusios 1 ir 2 dalyse nurodytą informaciją ir ją išanalizavusios, pateikia Komisijai mėnesio santrauką, paremtą ankstesnio mėnesio duomenimis. Be to, valstybių narių pateiktoje santraukoje nurodomas tą patį mėnesį importuotų ir eksportuotų paukščių jauniklių skaičius pagal paukščių rūšį, kategoriją ir tipą. 4. 3 dalyje nurodytas suvestinės pavyzdys pateiktas III priede. Šią suvestinę valstybės narės Komisijai perduoda kiekvieną kalendorinį mėnesį, ne vėliau kaip per keturias savaites nuo mėnesio, kurio duomenys pateikiami, pabaigos. 5. III priede pateiktą suvestinės pavyzdį (I dalis) valstybės narės gali naudoti rinkdamos 1 ir 2 dalyje nurodytus peryklų duomenis. 6. Valstybės narės gali reikalauti, kad 5 straipsnyje nurodyti paukščių jauniklių lydimieji dokumentai būtų parengti keliais egzemplioriais. Tokiu atveju importavus, eksportavus arba prekiaujant Bendrijos viduje vienas dokumento egzempliorius siunčiamas 9 straipsnyje nurodytai kompetentingai institucijai. 7. Valstybės narės, kurios taiko 6 dalyje nurodytą procedūrą, praneša apie tai kitoms valstybėms narėms ir Komisijai.